作者:魏了翁
標題:賀新郎
內容:久向閒邊著。對滄江、煙輕日淡，雨疏雲薄。一片閒心無人會，獨倚團團羊角。便舍瑟、鏗然而作。容室中間分明見，暮鳶飛、不盡天空闊。青山外，斷霞末。看來此意無今昨。都不論、窮通得失，鎮長和樂。此道舒之彌八極，卷卻不盈一握。但長把、根基恢拓。將相時來皆可做，似君家、祖烈彌關洛。康國步，整戎略。